Karin Nødgaard (DF), 2014-05-08:
Vi har i Danmark i de seneste år givet børn flere rettigheder, og vi har haft fokus på at styrke børnenes retssikkerhed.
Der er blevet lavet brede politiske aftaler, hvor børn har været i centrum.
Jeg kan nævne Barnets Reform, forældreansvarsloven, børnesamtaler, barnets ret til at blive hørt, overgrebspakken, børnehusene, tilsynsreformen og også bisidderordningen.
Det er bare nogle af de sådan lidt større initiativer med dertil hørende lovgivning, som vi har fået implementeret, og så vil det jo også sige, at der er en løbende opmærksomhed på børns vilkår.
Om lidt
vi skal behandle et forslag, som Dansk Folkeparti har lavet sammen med De Konservative.
Det beviser jo netop, at vi er meget optaget af børneområdet og af børns vilkår.
Der er også etableret et børnekontor i ombudsmandsinstitutionen, og det, vi jo hele tiden hører, er, at det er meget velfungerende.
Men jeg tror, at den vej, vi kører lige nu, og som vi vel har gjort i de seneste 8-10 år, er den vej, som vi skal fortsætte ad, og ikke så meget ad den vej, som forslaget her lægger op til.
Faktisk tror jeg, at de handlinger, som vi udfører, og de resultater, som vi har opnået, er vigtigere, end at vi får skrevet ned på et papir, at vi har inkorporeret børnekonventionen i dansk ret.
Danmark har, som vi jo selvfølgelig ved, ratificeret børnekonventionen og dermed også internationalt forpligtet os til at overholde konventionen, og konventionen kan så påberåbes og anvendes af domstolene.
Umiddelbart er det svært at se, hvordan det retligt vil gøre den store forskel, om FN-konventionen inkorporeres i dansk ret eller ej.
I Dansk Folkeparti tager vi de internationale aftaler meget alvorligt, også i praksis, ikke kun på papiret.
Desværre er det jo ikke tilfældet for nogle lande i verden, hvor de trods en underskrift på en konvention ikke behandler børn ordentligt.
Der er eksempler på handel med børn, børnesoldater – jeg hørte i dag i nyhederne, at der faktisk er 250.000 børnesoldater – tvangsægteskaber, umenneskelige forhold for børnearbejdere osv.
Det hører vi jævnligt om.
Det skal vi gøre alt, hvad vi kan, for at bekæmpe.
Jeg mener, at man derfor kunne spørge forslagsstillerne, om de tror, at det her forslag, hvis det vedtages, egentlig vil kunne give nogle mærkbare forbedringer i verden generelt.
Det tvivler jeg umiddelbart på, for jeg tror, at det igen vil være dem, som man i citationstegn kunne kalde de pæne lande, der efterlever konventionerne, og i de lande, som man i citationstegn kan kalde de mindre pæne lande, hvor det i virkeligheden er tiltrængt med forbedringer, sker der ikke noget.
Derfor er jeg altså tvivlende over for, at det her forslag egentlig vil gøre en forskel.
Danmark vil til enhver tid, og uanset hvem der danner regering – det er jeg faktisk ret sikker på – have fokus på børns rettigheder og arbejde målbevidst for at forbedre deres vilkår.
Det vil vi gøre både i Danmark og også internationalt, hvor vi vil sikre børns rettigheder.
Det er vigtigt, at vi sørger for, at børn og unge har de bedst tænkelige opvækstvilkår, og vi skal have fokus på det, hvis der er nogle, der lever under uacceptable forhold.
Det er både i verden og her i Danmark.
Jeg tror, at det er det, vi skal fortsætte med at arbejde hen imod, og derfor kan Dansk Folkeparti ikke støtte det her forslag.